**Robert Blake** (født **Michael James Vincenzo Gubitosi**; 18. september 1933, død 9. mars 2023) var en amerikansk skuespiller, kjent for rollen som Tony Baretta i TV-serien *Baretta* (1975–1978), som han i 1975 mottok Emmy og Golden Globe for beste mannlige hovedrolle i dramaserie for.

Bakgrunn
--------

Robert Blakes egentlige navn var Michael James Vincenzo Gubitosi; han var født inn i en amerikansk-italiensk familie. Sammen med sin bror og søster utgjorde han underholdnings­truppen «The Three Little Hillbillies», som turnerte rundt i USA i 1936.

Skuespillerkarriere
-------------------

I 1939 debuterte Blake (under navnet Bobby Blake) i spillefilmen *Bridal Suite*.[] Hans gjennombrudd som skuespiller kom samme år, da han fikk rollen som «Mickey» i kortfilmserien *Our Gang* (norsk tittel: *Rakkerungene*). Han medvirket i 40 kortfilmer i denne serien i perioden 1939–1945. Senere var han med i 23 filmer om westernhelten Red Ryder, der han spilte Ryders hjelpende hånd og kamerat Little Beaver.[]

Utover 1950-tallet medvirket Blake i en rekke storfilmer, men som oftest spilte han kun biroller. Etter å ha spilt apostelen Simon i Jesus-eposet *The Greatest Story Ever Told* (1965) fikk han en rolle i filmen *Med kaldt blod* (1967), som var basert på Truman Capotes bok.

I 1975 fikk Blake rollen som Tony Baretta i TV-serien *Baretta*. Serien gikk i tre år.[]

Blake fortsatte sin karriere i både fjernsyn og film gjennom 1980-tallet, og spilte blant annet Jimmy Hoffa i miniserien *Blood Feud* (1983). På 1990-tallet spilte han blant annet to skurkeroller, først i actionfilmen *Money Train* (1995), deretter i regissør David Lynchs *Lost Highway* (1997).[]

Privatliv
---------

Blake var fra 1961 til 1983 gift med skuespilleren Sondra Kerr Blake. Sammen fikk de to barn. Hun deltok i to episoder av *Baretta*.[]

I 1999 ble Blake sammen med Bonnie Lee Bakley; en kvinne som hadde tre barn og som hadde vært gift ni ganger. Hun hadde i store deler av livet livnært seg gjennom ulike former for svindel samt drevet utpressing av kjendiser. Hun var straffedømt flere ganger, blant annet for narkotikabesittelse og for sjekksvindel. Bakley hadde et forhold til Marlon Brandos sønn Christian Brando parallelt med at hun var sammen med Blake. Hun fødte en datter som hun ga navnet Christian Shannon Brando. Da hun etter hvert fortalte Blake at hun var usikker på hvem som var faren til barnet, fikk han henne til å gjennomføre en farskapstest som påviste at det var Blake som var barnefaren. Deretter ble jenta omdøpt til Rose. Blake gikk med på å gifte seg med Bakley på visse betingelser, og ekteskapet ble inngått i november 2000. Paret bodde imidlertid ikke sammen; Bakley og datteren fikk bo i et lite gjestehus på Blakes eiendom i California.

Knapt et halvt år etter ekteskapsinngåelsen ble Bakley funnet drept i bilen til Blake, etter at ekteparet hadde spist middag sammen på en restaurant. Blake ble arrestert og tiltalt for drapet, men i rettssaken som fant sted i 2005 ble han frikjent. De tre eldste barna til Bakley tok imidlertid ut sivilt søksmål mot Blake, og i den sivile saken fant juryen at Blake var skyldig i drapet og følgelig måtte betale en erstatning på 30 millioner US dollar til Bakleys barn. Kjennelsen i den sivile saken ble avsagt i november 2005, og i februar 2006 begjærte Blake seg selv slått konkurs.

Dødsfall
--------

Robert Blake døde av hjertesykdom den 9. mars 2023, 89 år gammel.[]

Referanser
----------

1. ↑   Gemeinsame Normdatei, besøkt 2. mai 2014[Hentet fra Wikidata]
2. ↑   filmportal.de, Filmportal-ID 4b6cbe7965414f56a2a77e7f7e888fb5, besøkt 9. oktober 2017[Hentet fra Wikidata]
3. ↑   Social Networks and Archival Context, oppført som Robert Blake (actor), SNAC Ark-ID w6bt1rd2, besøkt 9. oktober 2017[Hentet fra Wikidata]
4. ↑   www.npr.org[Hentet fra Wikidata]
5. ↑   Find a Grave, Find a Grave 250360221, besøkt 19. april 2023[Hentet fra Wikidata]
6. ↑  «In Cold Blood (1967)». *IMDb* **(engelsk)**. Besøkt 16. mars 2023.
7. ↑  «Little motive, plenty doubt (Arkivert)». *web.archive.org*. Newsday.com. 23. oktober 2008. Archived from the original on 23. oktober 2008. Besøkt 16. mars 2023. CS1-vedlikehold: Uheldig URL (link)
8. ↑  «Daughter of actor Robert Blake opens up 2 decades after her mother's death». *Good Morning America* **(engelsk)**. Besøkt 16. mars 2023.
9. ↑  «Robert Blake Seeks Bankruptcy Protection». *web.archive.org*. Los Angeles Times. 23. juni 2010. Archived from the original on 3. september 2020. Besøkt 16. mars 2023. CS1-vedlikehold: Uheldig URL (link)

Eksterne lenker
---------------

* (en) Offisielt nettsted Rediger på Wikidata

* (en) Robert Blake (actor) – kategori av bilder, video eller lyd på Commons Rediger på Wikidata
* (en) Robert Blake på Internet Movie Database Rediger på Wikidata

* (sv) Robert Blake i Svensk Filmdatabas Rediger på Wikidata

* (da) Robert Blake på Filmdatabasen Rediger på Wikidata

* (da) Robert Blake på Scope Rediger på Wikidata

* (fr) Robert Blake på Allociné Rediger på Wikidata

* (en) Robert Blake på AllMovie Rediger på Wikidata

* (en) Robert Blake hos The Movie Database Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** Deutsche Biographie **·** BIBSYS **·** VIAF **·** GND **·** LCCN **·** ISNI **·** ISNI **·** BNF **·** BNF (data) **·** SUDOC **·** NKC **·** BNE **·** Discogs
 |